‘ચાલ હવે.’ એકાએક ક્યારનોય મૂંગો રહેલો બળવંત બોલ્યો. એને જાણે કે આમાં કશો જ રસ નહોતો, નહોતો આ બાળકોમાં કે નહોતો એમના ઉપર થતી આ ખેંચાતાણીમાં. સંજય ભણી એણે જોયું હતું, પણ એનેય જાણે કે એક અનિવાર્ય વ્યક્તિ તરીકે એણે સ્વીકારી લીધો. ‘જઈએ છીએ હવે.’ ચારુએ એના તરફ ફરી ધીમો છણકો કર્યો. ‘મને મારાં છોકરાંની ભલામણ તો કરવા દે. એની નવી મા સાથે વાત કરવાનો મોકો મળ્યો છે તે બે વાત તો કરી લેવા દે મારાં છોકરાં માટે. તને ખબર છે કે નવી મા નાનાં છોકરાંનાં કેવા હાલહવાલ કરતી હોય છે?’